KFO kry reddingsboei van R5 m. van Kaapse metro | Netwerk24
Deur Christiaan Boonzaier 19 Junie 2019 19:00
Die Kaapstad-metro het hom tot die ondersteuning van die kunste in die stad verbind. By die geleentheid was (van links) Derek Auret (KFO), Louis Heyneman (KFO), Marlene le Roux (Kunstekaap), Matthew Wild (Kaapstad Opera), Zahid Badroodien (Kaapstad-metro), Africa Melane (Kaapstad Opera) en Beth Jeffery (Baxter-teatersentrum).
Die koffers van Kaapstad Opera en Kaapstad Ballet het met R3 miljoen elk en die Kunstekaap en die Baxter-teatersentrum met R2 miljoen elk ook ’n goeie hupstoot gekry.
Louis Heyneman, uitvoerende hoof van die KFO, sê hy is “verlig” oor die nuus, omdat Nathi Mthethwa, minister van sport, kuns en kultuur, die KFO se begroting vir vanjaar met R10 miljoen gesny het om ’n nasionale orkes op die been te bring.
“Ons is verheug oor die stad se bydrae,” sê hy. “Dit is absoluut noodsaaklik dat ons in die kunste belê; daarsonder kan ons nie oorleef nie.
“Musiek is ’n belangrike en noodsaaklike deel van Kaapstad, tereg ’n wêreldstad. Ons belangrikste mandaat is om die konsertkultuur in die stad lewendig te hou, en met befondsing is dit presies wat ons kan vermag – dis hoekom ons so verlig voel.”
Volgens Heyneman sal die metro die KFO tot 2021 ondersteun, maar hy sê die KFO sal steeds in die moeilikheid wees as hulle nie ook binnekort finansiële steun van die provinsiale regering kry nie.
“Sonder ’n ruim bydrae van die provinsie gaan die orkes nie volhoubaar wees nie.”
Sonder ’n ruim bydrae van die provinsie gaan die (KFO) nie volhoubaar wees nie.
Zahid Badroodien, burgemeesterskomiteelid vir omgewingsake en gesondheid van die Kaapstad-metro, het in ’n verklaring gesê “die befondsing sal die organisasies help om die goeie werk voort te sit wat hulle met gehoorontwikkeling en opvoeding doen. Die kunste help ons om ons kultuur en erfenis te bewaar, daarom is dit vir die Kaapstad-metro ’n eer om daarin te belê.”
Beth Jeffery, administrateur van fondsinsameling van die Baxter-teatersentrum, sê sy is “ongelooflik dankbaar” vir die metro se oop beursie.
“Dit is reeds die derde jaar wat ons geld van die stad kry. Ons het ’n wonderlike verhouding met hulle opgebou.”
Sy sê die finansiële steun maak onder meer produksies, meesterklasse en die Baxter se Platform for Special Talent-projek moontlik, wat ondersteuning aan veral jong gegradueerdes in die uitvoerende kunste bied.
“David Kramer is besig om ’n meesterklas oor musiekspele aan te bied. Dit is so skaars om goeie, oorspronklike musiekspele in Suid-Afrika te kry. Sonder dié befondsing sou David se meesterklas nie moontlik wees nie,” sê Jeffery.
Meer oor: Kaapstadse Filharmoniese Orkes | Kunstekaap | Musiek | Kaapstad-Metro
KFO hou weer gemeenskap-galakonsert